Osiyo Kubogi: O‘zbekiston Ummon ustidan g‘alaba qozondi (video)

Futbol bo‘yicha O‘zbekiston terma jamoasi Osiyo Kubogi guruh bosqichi birinchi turi doirasida Ummon jamoasi ustidan g‘alaba qozondi. Chorshanba kuni BAAdagi «Sharja» stadionida bo‘lib o‘tgan uchrashuv 2:1 hisobiga yakunlandi.
Hisobni Ektor Kuper shogirdlari ochdi. 34-daqiqada yarimhimoyachi Odil Ahmedov jarima to‘pini darvozaga aniq yo‘lladi.
Ikkinchi taymda hujumchi Muhsin al-Gassaniy (72') hisobni tenglashtirdi. O‘yin oxirida Marat Bikmayev o‘rniga tushgan Eldor Shomurodov 85-daqiqada «oq bo‘rilar"ni oldinga olib chiqdi. U o‘yinning ikkinchi yarmida maydonga tushgan Ikrom Aliboyev uzatgan to‘pni golga aylantirdi.

Himoyachi Yegor Krimets O‘zbekiston termasi jarima maydonchasi yaqinida raqibini qo‘pollik bilan to‘xtatib qoldi va qizil kartochka oldi (90+2').
F guruhining yana bir uchrashuvida Yaponiya Turkmaniston ustidan 3:2 hisobida ustun keldi.
13 yanvar kuni O‘zbekiston Turkmaniston, 17 yanvarda esa Yaponiyaga qarshi o‘ynaydi.
Osiyo Kubogi 5 yanvardan 1 fevralga qadar Abu-Dabi, Dubay, Al-Ayn, Sharja shaharlarida bo‘lib o‘tadi.
YouTube orqali ko‘rish